Odda på et fotokrom fra mellom 1890 og 1900.
Inne i Odda kirke
Lindehuset ved Odda Smelteverk.
Odda fra luften
«Sinken», Boliden AS
**Odda** er en tidligere kommune i Hordaland fylke, som i forbindelse med kommunereformen i 2020 ble slått sammen med Jondal og Ullensvang kommuner til nye Ullensvang kommune i Vestland fylke fra 1. januar 2020. Odda kommune grenset i nord mot Ullensvang, i øst mot Vinje, i sør mot Suldal og Sauda, og i vest mot Etne og Kvinnherad.

Industriarven i Odda-Tyssedal ble i 2009 oppført på Norges tentative liste til UNESCOs verdensarvliste, sammen med Rjukan–Notodden industriarv.

Historie
--------

I 1913 ble Odda egen kommune, skilt ut fra Ullensvang herad. I 1964 ble Odda slått sammen med Røldal kommune. Fra 2020 blir Odda, Ullensvang og Jondal en kommune under navnet Ullensvang. 

Odda barneskole
Odda på 1950-tallet
Odda sentrum i februar 2004. Smelteverksområdet til høyre i bildet.
Odda i mai 2010
I forkant av feiringen av årstallet 2000 ble kommunens tusenårssted bestemt - Tyssedal kraftanlegg (som er fredet).

Politikk
--------

Kommunestyret hadde 27 representanter. I perioden 2015-2019 var syv partier representert. Roald Aga Haug (AP) var ordfører og Linda Haugland Jondahl (AP) varaordfører.

| Parti: | Representanter: | Endring fra 2011 |
| --- | --- | --- |
| Arbeiderpartiet | 12 | +3 |
| Høyre | 6 | +2 |
| Venstre | 3 |  |
| Rødt | 2 | -1 |
| Senterpartiet | 2 |  |
| Kristelig Folkeparti | 1 | +1 |
| Moderatene | 1 | +1 |
| Andre | 0 | -6 |
|

Rådhus
------

Odda kommunes rådhus lå i byen Odda. Dette rådhuset sto ferdig i 1957. Bygningen er også byens bibliotek og kino. Kunsten som smykker rådhuset er utført av Herborg Kiberg, Ragnar Grønsdal, Olav Holm, Arne Breidvik og Kristi Meland.

Næringsliv
----------

Odda var kjent som en industrikommune, med bedrifter som Odda Smelteverk, Boliden Odda (tidl. *Norzink*) og Tinfos Titan & Iron (TTI). 
Våren 2003 gikk Odda Smelteverk konkurs, og kommunen gikk inn i en omstillingsperiode for å skape ny sysselsetting. Det var ved Odda Smelteverk at Oddaprosessen ble utviklet.

Befolkning
----------

Folketallet i Odda kommune var på sitt høyeste i 1965 da kommunen hadde 10 481 innbyggere. Befolkningsutviklingen har siden vært negativ. Pr. 1. oktober 2017 har kommunen 6 855 innbyggere.

Turisme
-------

Odda var involvert i den tidlige turisttrafikken i Norge. Buerbreen, Låtefossen og de andre fossen i dalen var populært reisemål for engelske og tyske turister som besøkte Odda på 1800-tallet. For å komme til fossen ble turistene skysset med hest og karjol fra fjorden og opp langs Sandvinvatnet og videre opp Oddadalen. Det var også en kafe på en knaus ved Låtefossen, denne kafeen er det bare ruiner av. Før industrialiseringen var hele Odda involvert i turistnæringen knyttet til fossene og Buerbreen. I 1905 hadde Odda 10 hoteller. Omkring 20.000 utenlandske turister besøkte Norge på den tiden og omkring halvparten av disse var innom Odda. Industrialiseringen medvirket til nedgangen i reiselivet i Odda. Samtidig kom Bergensbanen som overtok mye av transporten over fjellet mellom øst og vest. Hesteskyssen opp dalen fortsatte til første verdenskrig i 1914.

Låtefossen og Folgefonna er populære attraksjoner som mange besøker. Trolltunga har fra 2010 hatt mye besøk, og gir en utsikt mot blant annet Folgefonna. Kapasiteten på parkering og toalettforhold er svært underdimensjonert. Turistkontor i Skjeggedal er åpent i sommerhalvåret.

Severdigheter
-------------

Mågelibanen
Trolltunga ved Tyssedal
* Låtefossen, den mest kjente av fossene i Oddadalen.
* Tyssedal kraftanlegg og Kraftmuseet i Tyssedal
* Odda Smelteverk
* Ringedalsdammen i Tyssedal
* Mågelibanen, ved Mågeli kraftverk.
* Trolltunga i Skjeggedal.
* Preikstolen i Ringedalen, et platå som stikker ut rundt 350 meter over Ringedalsvatnet.
* Himmelstigen i Ringedalen, en arbeidsvei etablert for å komme seg opp til magasinene på fjellet.
* Odda kirke, ligger på Almerket i Odda sentrum. Bygd i 1870, oppusset i 1950-årene. Ikke åpen for turister, annet enn i vanlig gudstjenestetid.
* Røldal stavkirke en stavkirke fra middelalderen

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  ; *Befolkning, 1. januar 2016*.
3. ↑  «Høyeste fjelltopp i hver kommune». Kartverket. Arkivert fra originalen 15. oktober 2014. Besøkt 27. juni 2017.
4. ↑  «Jondal, Odda og Ullensvang slår seg saman.». *ullensvang.kommune.no* **(norsk nynorsk)**. Besøkt 22. august 2017.
5. ↑  «Kommunefakta Odda». *ssb.no*. 21. november 2017.
6. ↑  Bårtvedt, Randi (1984). *"Vor gode bræ også i sommer beskuet af høifornemme øine": møtet mellom turistar og bygdefolk i Odda 1861-1914*. Bergen: R. Bårtvedt.

Eksterne lenker
---------------

* Turistinformasjon Odda Arkivert 17. mai 2008 hos Wayback Machine.
* Norsk Vasskraft- og Industristadmuseum i Odda og Tyssedal Arkivert 24. november 2002 hos Wayback Machine.
* Hardanger Folkeblad, lokalavis for Odda og Hardanger
* Lokalhistoriske historier og artikler fra Odda

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Store Danske Encyklopædi **·** ISNI **·** GeoNames **·** Sentralt stedsnavnregister **·** MusicBrainz
 |